Ħabat tajjeb li l-amministrazzjoni tal-qrati tagħna ma tqabbditx biex torganizza il-vjaġġ li jmiss lejn il-qamar. Ejjew naraw ftit x'inhuma l-fatti. Numru ta' xhieda li riedu jikkonfermaw li Neville Gafà kien ixxaħħam biex iħarġulhom viżi mediċi, b'riskju personali għalihom, ivvjaġġaw lejn il-qorti ta' Tripli biex jixhdu f'kawża li qed issir hawn Malta. Suppost kellhom jagħtu x-xhieda tagħhom illum stess wara li kien sar appuntament diversi ġimgħat ilu bi ftehim bejn il-partijiet kollha. Din ix-xhieda kellha titwassal Malta permezz tal-i Skype li llum jużah b'faċilità kważi kulħadd. Iżda l-amministrazzjoni tal-qorti tagħna tridna nemmnu li ma leħqitx għamlet l-arranġamenti meħtieġa biex issir it-telefonata Skype . Fl-awla tal-qorti naqta' rasi li kien hemm mill-inqas tużżana mobiles u kien ikun miraklu żgħir li kieku lanqas wieħed minn dawn ma kien smartphone li permezz tiegħu setgħet issir it-telefonata Skype. Ix-xhieda li kellha tingħata ġiet posposta għal data oħra. Ejjew għal mument inwarrbu l-isforz li jeħtieġ nagħmlu biex naċċettaw l-ispjegazzjoni uffiċjali bħala waħda fattwali. Neville Gafà ilu xhur u snin jipprova jaħrab mill-ġustizzja fuq akkużi ta' traffikar ta' persuni u fuq ħruġ ta' viżi foloz. Il-Pulizija, wara li kienet serrħet rasha li l-provi kienu diġà għebu, għamlet tabirruħha li kienet qed tiġbor il-provi. Huwa żar il-Libja b'arja ta' awtorità li fil-fatt ma kellux u, skont kif irrappurtaw diversi għejjun fi Tripli, tkellem ma' xhieda potenzjali li setgħu jikkonfermaw li kien wettaq delitti kriminali. U mbagħad ingħata l-kenn mill-imgħallem tiegħu Joseph Muscat, persuna li lill-kriminali li kien l-iskola magħhom jagħtihom immunità sħiħa. Issa li diversi xhieda dehru fil-qorti ta' Tripli armati b'xhieda li tista' tgħarraq lil Neville Gafà, dan ingħata xahar ieħor biex jassigura li dawn jispiċċaw ma jixhdux. U kif jiġri lill- whistleblowers f'dan il-pajjiż, dawn ix-xhieda ġew imġiegħla jikxfu l-identità tagħhom u juru wiċċhom f'post li fih wieħed jista' jinnota r-rieda tagħhom li jixhdu mingħajr ma fil-fatt tinstema' x-xhieda tagħhom. Daqs Neville Gafà nibqa' sorpriż jekk fil-fatt qatt isseħħ din l-imbierka telefonata Skype . Illum kien il-Maġistrat Francesco Depasquale li ppresieda l-qorti u nimmaġina li f'butu kellu smartphone li permezz tiegħu kapaċi jsiru telefonati Skype . Min jaf? Jista' jkun ukoll li sas-seduta li jmiss ma jkunx dan l-istess Maġistrat li jippresjiedi l-qorti. Previous: Il-koppja Dalli Next: Se jagħmlu biss dak li jaqbel lilhom window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Ħadma bizzilla?